b"\n_START_ARTICLE_\nCastell de la Miana\n_START_SECTION_\nDescripci\xc3\xb3\n_START_PARAGRAPH_\nEl nucli del castell \xc3\xa9s una torre, a partir de la qual es van anar bastint totes les estructures del recinte fortificat. Aquesta torre \xc3\xa9s l'element m\xc3\xa9s antic del conjunt, datada cap al segle XI, juntament amb un per\xc3\xadmetre emmurallat. La torre consta de dues plantes i est\xc3\xa0 coberta per una volta que sustentava una planta superior. El seu parament inferior est\xc3\xa0 format per grans blocs de pedra lligats amb morter de cal\xc3\xa7 disposats en filades regulars. Posteriorment es van fer ampliacions i reformes al castell, construint noves estances i definint la seva fisonomia actual.\n_START_SECTION_\nHist\xc3\xb2ria\n_START_PARAGRAPH_\nEs tractava d'una fortalesa que consta documentada el 1268, moment en qu\xc3\xa8 Galceran de Sales, amb el seu germ\xc3\xa0 Arnau i Arnau de La Miana autoritzen la donaci\xc3\xb3 a favor del monestir de Sant Pere de Camprodon d'uns delmes que injustament posse\xc3\xafa Giral Ug\xc3\xb3 a la parr\xc3\xb2quia de Sant Crist\xc3\xb2for de Crexenturri. Entre 1175 i 1188 s'esmenta Guillem de la Miana en diverses escriptures de vendes i donacions. Arnau de La Miana, apareix en documents entre el 1188 i el 1206. En aquesta darrera data subscriu un conveni sobre el bosc de Montr\xc3\xb2s i els masos de La Pinatella i de Mansi\xc3\xb3 amb Pere de Cervera._NEWLINE_Raimon de La Miana i la seva esposa Ermesendis fan donaci\xc3\xb3 l'any 1228 per la seva capella del castell, dedicada a Sant Miquel i en favor del capell\xc3\xa0 d'aquesta. El seu fill Guillem d\xc3\xb3na el 1282 el mas Sala a Guillem de Rovira. Ell i el seu fill Dalmau, l'any 1304 capbreven el mas de Campmajor a favor de Sant Miquel de La Miana. Guillem de La Miana i la seva esposa Marquesa venen al capell\xc3\xa0 de Sant Miquel de La Miana tots els honors que tenien sobre diversos masos de la contrada. Era l'any 1345 i va costar 25 lliures barcelonines. Les darreres not\xc3\xadcies hist\xc3\xb2riques que fan refer\xc3\xa8ncia al castell s\xc3\xb3n de la segona meitat del segle XV, en el marc de les Guerres Remences. Probablement el castell fou abandonat despr\xc3\xa9s d'aquest conflicte._NEWLINE_L'any 2006 s'endeg\xc3\xa0 un projecte de salvaguarda i consolidaci\xc3\xb3 del castell. Les excavacions arqueol\xc3\xb2giques portades a terme entre els anys 2006-2008 van permetre documentar diferents \xc3\xa0mbits a l'interior del castell i l'exist\xc3\xa8ncia d'un recinte fortificat que podria tenir els seus or\xc3\xadgens al segle IX. Abans d'aquestes actuacions eren ben pocs els vestigis que es podien observar d'aquest castell."